Casa Județeană de Pensii Sălaj aduce la cunoștință faptul că, pentru seria 8, i-au fost repartizate 151 de bilete de tratament în următoarele stațiuni: 1 Mai, Amara, Bizușa, Buziaș, Căciulata, Covasna, Felix, Eforie Nord, Geoagiu, Govora, Herculane, Moneasa, Ocna Șugatag, Saturn, Sovata, Turda, Tășnad și Vatra Dornei, începând din data de 10.06 până în 13.06. Biletele se pot prelua de către persoanele care sunt în repartiție de la sediul instituției din data de 27.05 până în data de 30.05, de luni până joi între orele 8-14, iar vinerea între orele 8-13. Redistribuirea biletelor alocate și neridicate de către persoanele care au fost în repartiție, în funcție de punctajul obținut în urma depunerii cererii, se face în perioada 3.06-12.06. Biletele se eliberează titularului sau unei alte persoane desemnate de către titular prin procură autentificată din care să rezulte că mandatarul este împuternicit să ridice biletul de tratament balnear. La eliberarea biletelor de tratament, persoanele trebuie să prezinte actul de identitate în original, cuponul pentru plata pensiei aferent lunii mai 2024, copie și original sau adeverința eliberată de către angajator cu câștigul brut aferent lunii anterioare eliberării biletului, precum și biletul de trimitere formular cu regim special eliberat de către medicul de familie sau medicul de specialitate, copie și original. De asemenea, pe biletul de trimitere de la medicul de familie sau de la medicul de specialitate este necesar să fie specificată stațiunea în care se recomandă tratamentul balnear. Sejurul este de 16 zile și include cazarea cu trei mese pe zi și tratamentul pentru 12 zile. Până în prezent, pentru acest an, au fost depuse 2.236 de cereri privind acordarea de bilete de tratament. Persoanele interesate pot obține informații suplimentare la numerele de telefon 0260622990 și 0799902699 la compartimentul bilete de tratament.